钦定古今图书集成/明伦汇编/官常典/第597卷 > 梁材
## 钦定古今图书集成/明伦汇编/官常典/第597卷 > 梁材

按《明外史》本传：“材字大用，南京金吾右卫人。弘治十
二年进士。授德清知县，勤敏有异政。正德初，迁刑部
主事，改御史，出为嘉兴知府。未几，调杭州。杭属诸县
田租科例不一，夙为弊薮。材酌轻重，立画一之法，民
甚德之。迁浙江右参政，预平孝丰剧贼汤毛九，进按
察使。镇守中官毕真与宁王宸濠通，将举城应之。材”
豫知其谋，与巡按御史张缙等严为之备。真不敢发。
乃偕三司往劫。真折以大义，夺其兵卫，城中遂安。随
以忧去。嘉靖初，起补云南。有土官相仇杀，累年不解。
巡按御史以属材。材召其酋至，谕以罪当死，今姑贳，
若以牛羊赎。酋皆听命。御史讶其轻，材曰：“如是足矣，
急之，变生后诇。”诸酋果裹甲待变。既闻无他，乃止。历
贵州、广东左右布政使。广东地饶富，仕者多奢靡相
尚。材独布衣粝食，用节俭，先僚佐。一日，见同官林富
家市肉，多，召其家人诫约之。富怒，短衣科头，诟詈而
出。材若不闻，坐治簿书自如，富乃惭谢。凡吏民输课，
令自操权衡，吏不得预。时天下布政称极廉者二人，
材与姚镆也。六年拜右副都御史，巡抚江西。甫四月，
召为刑部左侍郎。明年改户部，遂代邹文盛为尚书。
材为人，精练有执。其自外僚登六卿，不满二载，自以
受恩殊特，益思尽职答国恩。八年春，上言：“臣考去年
所入，止百三十万两。而所出之数，乃至二百四十万。
加以催征不前，边费无节。一遇凶荒，又纷纷奏免，国
计安所倚办？臣等详究弊端，盖有五焉：一宗藩，二武
职，三冗食，四冗费，五逋负。乞集廷臣多方计画，一一
分条上请，务令公私有备，经久可行。”于是宗藩、武职
各议上三事，其他皆严为之节。帝悉报从。惟武职闲
住者议停半俸，帝以为疑。材等言：“彼以有罪罢废，既
无差操之勤，又无军政之责。优游自便，锋镝不交，乃
获支全俸，与在任者不异。臣等窃谓非宜。”帝竟不纳。
然自是经费大省，国用亦遂充焉。中官麦福请尽征
牧马草场租材，言：“草场旧额二万四千馀顷，后遣官
清核，以八千亩归御马监，以四十万亩备刍牧，而赋
民为田者千九百馀顷，制己定矣。福所请不可许。”从
之。侍郎王𫐄清勋戚庄田，言：宜量其等级，限田予之。
材奏：“成周班禄而有土田，盖禄由田出也，非于常禄之外复有土田之班。今勋戚崇爵厚禄，已逾涯分，而
陈乞土田，动以千万，殊乖祖制。请申明旧章，禁不得
妄乞。自特赐外，其世远秩降，或非嫡裔相承者，量存
三之一，以供祀事，馀悉入官。”帝得疏褒纳，命并清核
已赐者，额外侵据，悉还之民。于是积患稍除，势豪家
不敢妄请，乞如先朝矣。时黔国公沐绍勋庄田在云
南者，亦在核中。绍勋独上章祈免。帝许之。材执不可。
帝曰：“朕念绍勋守边，故特推恩，非有他也。”材乃奉命。
先是，畿辅屯田遣御史督理，自正统间易以佥事，屯
政日弛。材言：佥事权轻，力不能抗势要。请仍用御史，
三岁一更。报可。御史郭弘化言：“天下土田，视国初减
半，宜通行清丈。”材以遍度天下之田，恐致纷扰，请但
敕所司清釐。有册籍难稽者，始履亩而丈。经界既明，
因以均平赋役。诸飞诡为奸利者，许自首免罪。帝悉
可之。材掌邦赋，守章程，慎出纳，部政肃然。十年秋，母
丧去。服除，召起故官。大同巡抚樊继祖以寇警请益
军饷。材言：“大同岁饷七十七万有奇，例外解发，又复
累万。以今较昔，不啻数倍。日益月增，安知纪极？臣恐
太仓之银，不足供大同一镇，无论九边也。继祖数请
不得议开事例。”下户、兵二部，乃从继祖后议，而饷终
不增。时修建两宫、七陵，郭勋以京军七万人应役，因
请给月粮冬衣。材言：“此非故事，若如所请，当岁费银
四十五万，非太仓所能供也。且冬衣例当取之内库，
非臣部事。”勋怒，劾材委责误公。帝方眷勋，诘材，竟如
勋奏。勋复建言三事，请开矿助工，馀盐尽输边漕，卒
得携货物。章下材议，又不尽行，勋益怒。材初为户部，
值帝勤政，力祛夙弊，又知材贤，推心委任，故言每见
从。及是时势稍异，材又屡忤权幸，不得志，乃乞改南，
为给事周珫所劾。事下吏部，尚书许瓒等请留之。帝
不悦，令与材俱对状。材引罪得宥，而许瓒等坐夺俸。
材自是失帝意。至十七年考尚书，六年满，遂令致仕。
初，徽王有庄田在鹿邑，其守庄者与佃人构讼。材请
革守庄者，令有司征租纳之。王诏已报可，王奏以为
不便。帝又从之。时材已去位，侍郎唐胄等执初诏。帝
大怒，并责材，令以左侍郎闲住，而夺胄俸，下郎官诏
狱。明年，户、尚李廷相罢。帝念材廉勤可用，大臣亦多
推毂者，乃复召故官，加太子少保。材至是三掌国计，
砥节守公如一日，帝亦眷顾甚厚。其秋考察京官，特
命材往监之。有大狱不能决，又命兼掌刑部事，皆称
旨。帝叹曰：“安得尚书如材者十二人？吾无忧天下矣。”
时大工频兴，役外卫班军四万六千人，而军多不至。
郭勋督诸工，籍不至者，责输银雇役，谓之“包工”，廪食
视班军前者。廷相常量给之，材坚持不予。勋怒，劾材，
帝命材补给。勋又以军不足，籍逃亡军布棉折饷银，
募工充役。材言“今京班军四万馀人已足用，不宜藉
口雇募，滥耗国储。”帝从其奏，兵部即按籍遣之。勋益
怒，遂劾材变乱旧章，侵牟职掌。先是，醮坛需龙涎香，
命购之。材不以时进，帝御之。及是入勋言，遂责材沽
名误事，落职闲住归。旋卒，年七十一。隆庆初，赠太子
太保，谥“端肃。”材器弘守贞，具经国略。朝野皆知为伟
人。其再还户部也，都城乞子相谓曰：“天眼开矣。”其为
人爱信如此。当嘉靖中岁，俗多尚通，大臣或阿上取
宠，而材独屹然无挠，以是终不见容。自材去后，神仙
土木之事益繁，居户部者类皆委随充位，而国用大
窘。世宗乃叹曰：“令梁材在，当不至此。”